ΓΡΑΠΤΗ ΕΡΩΤΗΣΗ E-1345/98

υποβολή: Laura González Álvarez (GUE/NGL) , Pedro Marset Campos (GUE/NGL) και Alonso Puerta (GUE/NGL) προς την Επιτροπή

(29 Απριλίου 1998)

Θέμα: Ενδείξεις παράτυπης χρησιμοποίησης κοινοτικών πόρων στο Πάρκο Lineal της Μαδρίτης (Ισπανία)

Το Πάρκο Lineal του Manzanares (Μαδρίτη) υπήρξε από το 1985 αντικείμενο διαφόρων παρεμβάσεων του Δήμου της Μαδρίτης. Στην αρχικώς εγκαταλελειμμένη αυτή περιοχή επιχειρήθηκε η δημιουργία ενός υδάτινου πάρκου, με αποτέλεσμα να παραμένει σήμερα στο χώρο δημιουργίας του εν λόγω πάρκου ένα βουνό σκουπιδιών που κλείνει τον ορίζοντα των γύρω συνοικιών και μολύνει την ατμόσφαιρα με δυσοσμίες.

Οι συνοικιακές οργανώσεις έχουν καταβάλει προσπάθειες για την εξυγίανση της περιοχής με τη δημιουργία ενός αγροτικού πάρκου για την ανάπτυξη πρωτοβουλιών κοινωνικής οικονομίας, δεδομένου ότι πρόκειται για μια μειονεκτική ζώνη με σοβαρά κοινωνικά προβλήματα. Ύστερα από σύντονες ενέργειες, οι οργανώσεις αυτές κατόρθωσαν να πείσουν το Δήμο της Μαδρίτης να ζητήσει τη χορήγηση πόρων από το Ταμείο Συνοχής για την ένταξη της περιοχής αυτής στο σχέδιο ολοκληρωμένης εξυγίανσης της Μαδρίτης.

Οι κάτοικοι της περιοχής αυτής είναι ωστόσο ανάστατοι από την πρόθεση της περιφερειακής κυβέρνησης της Μαδρίτης να προωθήσει την ιδιωτικοποίηση του πάρκου με την κατάτμησή του σε οικόπεδα που θα προσφερθούν σε επιχειρήσεις με σκοπούς κερδοσκοπικούς. Υπάρχει υποψία ότι πίσω από τις κερδοσκοπικές αυτές ενέργειες υπάρχει μια σημαντική επένδυση της Ευρωπαϊκής Ένωσης, η οποία τώρα θα διοχετευθεί σε άλλα σχέδια.

Επιπλέον, επιδιώκεται η προώθηση μιας συναινετικής διαδικασίας χωρίς τη συμμετοχή των φορέων των κατοίκων και των οικολογικών οργανώσεων. Επίσης δεν λαμβάνονται υπόψη τα προβλεπόμενα από την Πράσινη Βίβλο για το αστικό περιβάλλον, σε ό,τι αφορά τη συμμετοχή των θιγομένων από τα αντίστοιχα σχέδια.

1. Είναι ενήμερη η Επιτροπή της προειρημένης κατάστασης;

2. Ποια μέτρα μπορεί να λάβει η Επιτροπή για να διασφαλίσει την εφαρμογή εκ μέρους των ισπανικών αρχών της κοινοτικής νομοθεσίας σε θέματα περιβάλλοντος και, συγκεκριμένα, της οδηγίας 85/337/ΕΟΚ(1) σχετικά με την εκτίμηση των επιπτώσεων που έχουν στο περιβάλλον ορισμένα δημόσια και ιδιωτικά έργα;

3. Μπορεί η Επιτροπή να μας πληροφορήσει κατά πόσο το σχέδιο αυτό ενισχύεται από τις διαρθρωτικές παρεμβάσεις της Ευρωπαϊκής Ένωσης; Μπορεί, επίσης, να μας πληροφορήσει κατά πόσον έχουν χορηγηθεί διαρθρωτικές ενισχύσεις στο Πάρκο Lineal και, εάν ναι, ποιος ήταν ο ακριβής προορισμός τους;

4. Θεωρεί η Επιτροπή ότι υπήρξε απάτη εις βάρος της Ευρωπαϊκής Ένωσης, υπό την έννοια ότι μια κοινοτική επένδυση για την αναβάθμιση μιας περιοχής τίθεται στην υπηρεσία της κερδοσκοπίας στον τομέα των ακινήτων;

5. Προτίθεται η Επιτροπή να ανακοινώσει όλες τις πληροφορίες που θα μπορούσε να συγκεντρώσει επί του θέματος αυτού από τις ισπανικές αρχές, ώστε να διασφαλιστεί η ελεύθερη πρόσβαση στην ενημέρωση για θέματα περιβάλλοντος;

Απάντηση της κ. Wulf-Mathies εξ ονόματος της Επιτροπής

(24 Ιουνίου 1998)

1.-3. Η Επιτροπή δεν επιλήφθηκε της κατάστασης του πάρκου "Lineal del Manzanares", όπως αυτή παρουσιάστηκε από τα Αξιότιμα Μέλη του Κοινοβουλίου. Πάντως, η Επιτροπή δέχτηκε αίτηση για ενίσχυση έργου βελτίωσης του περιβάλλοντος του Manzanares. Ειδικότερα, σκοπός του έργου είναι η αποκατάσταση τμήματος του ποταμού άνω των 20 χιλιομέτρων δια μέσου της εξάλειψης στερεών αποβλήτων, η βυθοκόρυση 20.000m3, η διοχετευτική διαρρύθμιση τμήματος 7 χιλιομέτρων, η εγκατάσταση τηλεόρασης κλειστού κυκλώματος για την παρακολούθηση του ποταμού, και η δημιουργία πράσινου χώρου 50 εκταρίων.

Στις 26 Ιουλίου 1996, η Επιτροπή ενέκρινε τη συγχρηματοδότηση από το Ταμείο Συνοχής του εν λόγω έργου σε επίπεδο 80 % για ποσό 9,97 εκατ. ECU. Πρέπει να τονιστεί σχετικά με το σημείο αυτό ότι τα έργα τα οποία συγχρηματοδοτούνται από το εν λόγω ταμείο πρέπει να συμμορφώνονται προς όλες τις κοινοτικές πολιτικές συμπεριλαμβανομένης της πολιτικής στον τομέα του περιβάλλοντος.

2. Σύμφωνα με πληροφορίες οι οποίες ελήφθησαν, κατά την παρουσίαση του έργου, οι προβλεπόμενες εργασίες δεν διέπονται από το παράρτημα Ι της οδηγίας αριθ. 85/337/Εοκ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον και, κατά συνέπεια, η διενέργεια αξιολόγησης των επιπτώσεων επί του περιβάλλοντος δεν είναι υποχρεωτική.

Εξάλλου, δεδομένου ότι η ζώνη στην οποία πραγματοποιούνται τα έργα δεν αποτελεί τμήμα των προστατευόμενων ζωνών, οι οποίες καλύπτονται από την οδηγία αριθ. 79/409/ΕΟΚ του Συμβουλίου της 2 Απριλίου 1999 περί της διατηρήσεως των αγρίων πτηνών(2) και την οδηγία αριθ. 92/43/ΕΟΚ του Συμβουλίου της 21ης Απριλίου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας(3), οι αρμόδιες για το περιβάλλον αρχές έκριναν ότι δεν ήταν απαραίτητη η διενέργεια αξιολόγησης της επίδρασης κατ' εφαρμογή του παραρτήματος II της οδηγίας αριθ. 85/337/ΕΟΚ.

4. Η εκτέλεση του έργου ελέγχεται από την επιτροπή παρακολούθησης η οποία συνεδριάζει δύο φορές ετησίως. Η Επιτροπή δεν θα παραλείψει να εξετάσει κατά την επόμενη συνεδρίαση της εν λόγω επιτροπής η οποία θα πραγματοποιηθεί τον Οκτώβριο 1998 ή, ενδεχομένως, κατά τη διάρκεια επίσκεψης ελέγχου επιτόπου, εάν υπάρχουν παρατυπίες κατά την εκτέλεση του έργου του Manzanares.

5. Η Επιτροπή μπορεί να διαβιβάσει τις πληροφορίες τις οποίες έχει στη διάθεσή της σχετικά με μια αίτηση συγκεκριμένων σημείων. Εντούτοις, τα Αξιότιμα Μέλη του Κοινοβουλίου μπορούν να λάβουν περισσότερες πληροφορίες από τον δήμο της Μαδρίτης που αποτελεί την αρμόδια αρχή εκτέλεσης του εν λόγω έργου.

(1) ΕΕ L 175, 5.7.1985, σελ. 40.

(2) ΕΕ L 103, 25.4.1979.

(3) ΕΕ L 208, 22.7.1992.